b'\n_START_ARTICLE_\nDe\xc8\x9binut politic\n_START_PARAGRAPH_\nDe\xc8\x9binut politic este termenul folosit pentru a desemna o persoan\xc4\x83 arestat\xc4\x83, judecat\xc4\x83 \xc8\x99i condamnat\xc4\x83 la pedeapsa cu \xc3\xaenchisoarea, pentru convingerile \xc8\x99i activit\xc4\x83\xc8\x9bile sale politice.\n_START_SECTION_\nSitua\xc8\x9bia \xc3\xaen Rom\xc3\xa2nia\n_START_PARAGRAPH_\nConform Institutului de Investigare a Crimelor Comunismului in Rom\xc3\xa2nia (IICCR), \xc3\xaen timpul regimului comunist, \xc3\xaen Rom\xc3\xa2nia au existat 44 de penitenciare principale \xc8\x99i 72 de lag\xc4\x83re de munc\xc4\x83 for\xc8\x9bat\xc4\x83 destinate de\xc8\x9binu\xc8\x9bilor politici._NEWLINE_IICCR \xc8\x99i Centrul Interna\xc8\x9bional de Studii asupra Comunismului din Bucure\xc8\x99ti au identificat \xc3\xaen arhive un num\xc4\x83r de aproximativ 93.000 de fi\xc8\x99e de fo\xc8\x99ti de\xc8\x9binu\xc8\x9bi politici ce au trecut prin \xc3\xaenchisori \xc8\x99i lag\xc4\x83re de munc\xc4\x83, \xc3\xaen perioada 1945-1989. Av\xc3\xa2nd \xc3\xaen vedere c\xc4\x83 numero\xc8\x99i de\xc8\x9binu\xc8\x9bi politici au fost \xc3\xaencarcera\xc8\x9bi f\xc4\x83r\xc4\x83 procese, iar actele lor de deten\xc8\x9bie nu au fost \xc3\xaentocmite, se estimeaz\xc4\x83 c\xc4\x83 num\xc4\x83rul real al condamn\xc4\x83rilor politice a fost mult mai mare. Comisia Preziden\xc8\x9bial\xc4\x83 pentru Analiza Dictaturii Comuniste din Rom\xc3\xa2nia a ajuns la concluzia c\xc4\x83 \xc3\xaen jur de 600.000 de persoane au fost condamnate pe criterii politice, \xc3\xaen perioada 1945-1989._NEWLINE_Conform documentelor oficiale, num\xc4\x83rul de decese survenite \xc3\xaen r\xc3\xa2ndul celor afla\xc8\x9bi \xc3\xaen cercet\xc4\x83ri sau \xc3\xaen deten\xc8\x9bie, \xc3\xaen perioada 1945-1964, a fost de 3.847, din care decese \xc3\xaen timpul cercet\xc4\x83rilor - 203, \xc3\xaen timpul execut\xc4\x83rii pedepsei - 2.851, condamna\xc8\x9bi la moarte \xc8\x99i executa\xc8\x9bi - 137, decese \xc3\xaen lag\xc4\x83rele de munc\xc4\x83 - 656._NEWLINE_Ad\xc4\x83ug\xc3\xa2nd, la cifra de\xc8\x9binu\xc8\x9bilor politici, \xc8\x99i pe cei interna\xc8\x9bi administrativ (aproximativ 200.000), pe \xc8\x9b\xc4\x83ranii condamna\xc8\x9bi pentru delicte mascate ca fiind de \xe2\x80\x9cdrept comun\xe2\x80\x9d, pe cei aproximativ 150.000 de prizonieri de r\xc4\x83zboi din perioada 23 august \xe2\x80\x93 13 septembrie 1944 (unii ofi\xc8\x9beri ajung\xc3\xa2nd deporta\xc8\x9bi inclusiv \xc3\xaen Siberia), pe sutele de mii de deporta\xc8\x9bi, evacua\xc8\x9bi, str\xc4\x83muta\xc8\x9bi, ori persoane cu \xe2\x80\x9cdomiciliu obligatoriu\xe2\x80\x9d, prizonieri, interna\xc8\x9bi \xc3\xaen azilele psihiatrice cu caracter politic sau, pur \xc8\x99i simplu, oameni trecu\xc8\x9bi prin anchete, pe basarabenii \xc8\x99i bucovinenii repatria\xc8\x9bi cu for\xc8\x9ba \xc3\xaen URSS, ca \xc8\x99i pe cei 520.000 de tineri for\xc8\x9ba\xc8\x9bi s\xc3\xa3 munceasc\xc3\xa3 \xc3\xaen \xe2\x80\x9carmata cenu\xc8\x99ie\xe2\x80\x9d, adev\xc4\x83rate lag\xc4\x83re de munc\xc4\x83 militarizate, pe zecile de mii de \xe2\x80\x9cfrontieri\xc8\x99ti\xe2\x80\x9d, ce \xc3\xaencercau s\xc4\x83 treac\xc4\x83 frontiera (mul\xc8\x9bi \xc3\xaempu\xc8\x99ca\xc8\x9bi pe grani\xc8\x9b\xc4\x83), pe femeile decedate din cauza politicii demografice, se poate estima c\xc4\x83 cifra victimelor directe ale represiunii comuniste se ridic\xc4\x83 la 2 milioane de persoane.\n_START_SECTION_\nEliberarea de\xc8\x9binu\xc8\x9bilor politici\n_START_PARAGRAPH_\nAmnistierea \xc8\x99i eliberarea majorit\xc4\x83\xc8\x9bii de\xc8\x9binu\xc8\x9bilor politici din Rom\xc3\xa2nia a fost stabilit\xc4\x83 prin decretele nr. 767/1963, nr. 176 \xc8\x99i nr. 411/1964, care nu au fost publicate \xc3\xaen Monitorul Oficial, a\xc8\x99a c\xc4\x83 publicul larg nu cunoa\xc8\x99te con\xc8\x9binutul lor. \xc3\x8enainte de a fi elibera\xc8\x9bi, de\xc8\x9binu\xc8\x9bii au fost avertiza\xc8\x9bi c\xc4\x83 nu le era permis s\xc4\x83 spun\xc4\x83 nimic despre cele p\xc4\x83timite, prin diferitele locuri de deten\xc8\x9bie. _NEWLINE_Potrivit statisticilor oficiale, \xc3\xaen ianuarie 1960, num\xc4\x83rul persoanelor condamnate pentru delicte \xc3\xaempotriva securit\xc4\x83\xc8\x9bii statului era de 17.613. Num\xc4\x83rul lor a sc\xc4\x83zut \xc3\xaen 1962 de la 16.327 la 13.017, \xc3\xaen urma eliber\xc4\x83rii mai multor legionari. \xc3\x8en 1963, el s-a redus la 9.333, pentru ca \xc3\xaen 1964 majoritatea celor r\xc4\x83ma\xc8\x99i \xc3\xaen \xc3\xaenchisori s\xc4\x83 fie pu\xc8\x99i \xc3\xaen libertate._NEWLINE_\xc3\x8entr-un document de bilan\xc8\x9b al M.A.I. privind gra\xc8\x9bierile efectuate la sf\xc3\xa2r\xc8\x99itul anului 1963 \xc8\x99i \xc3\xaen prima jum\xc4\x83tate a anului 1964, apare men\xc8\x9bionat faptul c\xc4\x83 au fost pu\xc8\x99i \xc3\xaen libertate 10.014 condamna\xc8\x9bi. Autorul sintezei considera c\xc4\x83 majoritatea acestora s-au integrat sau \xc3\xae\xc8\x99i manifest\xc4\x83 inten\xc8\x9bia de a participa efectiv la via\xc8\x9ba social\xc4\x83, al\xc8\x9bii "au adoptat o pozi\xc8\x9bie de espectativ\xc4\x83 \xc8\x99i izolare, evit\xc3\xa2nd a mai veni \xc3\xaen contact cu persoane suspecte \xc8\x99i a purta discu\xc8\x9bii cu caracter politic din teama de a nu atrage aten\xc8\x9bia organelor noastre"._NEWLINE_Cei mai mul\xc8\x9bi au primit pensii din partea statului, iar unii au fost re\xc3\xaencadra\xc8\x9bi \xc3\xaen vechile lor locuri de munc\xc4\x83, inclusiv \xc3\xaen universit\xc4\x83\xc8\x9bi \xc8\x99i institute de cercetare \xc8\x99tiin\xc8\x9bific\xc4\x83._NEWLINE_Fostul ministru de Externe, Corneliu M\xc4\x83nescu, a povestit cum s-a derulat procesul eliber\xc4\x83rii "politicilor": Amnistierea de\xc8\x9binutilor politici s-a f\xc4\x83cut din 1962 p\xc3\xa2n\xc4\x83 \xc3\xaen 1964, \xc3\xaen mai multe tran\xc8\x99e, \xc8\x99i a \xc3\xaent\xc3\xa2mpinat opozi\xc8\x9bia mai multor membri din conducerea partidului. Era, de fapt, o m\xc4\x83sur\xc4\x83 politic\xc4\x83 \xc3\xaen consens cu "reabilit\xc4\x83rile" victimelor stalinismului din celelalte \xc8\x9b\xc4\x83ri. Numai c\xc4\x83 Gheorghe Gheorghiu Dej i-a eliberat pe to\xc8\x9bi, nu doar pe c\xc3\xa2\xc8\x9biva, cum s-a \xc3\xaent\xc3\xa2mplat \xc3\xaen Uniunea Sovietic\xc4\x83, de exemplu. Ceea ce i-a atras un mare capital politic \xc3\xaen Occident. A\xc8\x99 vrea s\xc4\x83 spun - cu o anumit\xc4\x83 mali\xc8\x9biozitate - c\xc4\x83 Dej a acceptat s\xc4\x83 dea curs acestor interven\xc8\x9bii, deoarece \xc8\x99i-a dat seama c\xc4\x83 va r\xc4\x83m\xc3\xa2ne de pe urma acestei m\xc4\x83suri \xc8\x99i cu un prestigiu crescut pe plan extern.\n_START_SECTION_\nContinuarea represiunii cu alte metode\n_START_PARAGRAPH_\nDup\xc4\x83 eliberarea de\xc8\x9binutilor politici din 1964, Securitatea a declan\xc8\x99at o ac\xc8\x9biune de supraveghere informativ\xc4\x83 la nivel na\xc8\x9bional. Suspec\xc8\x9bii puteau fi nu doar fo\xc8\x99tii detinu\xc8\x9bi politici, ci \xc8\x99i persoane f\xc4\x83r\xc4\x83 antecedente politice, dar care erau considerate \xe2\x80\x9ecu poten\xc8\x9bial ostil\xe2\x80\x9c. Aceast\xc4\x83 schimbare de metod\xc4\x83 era cerut\xc4\x83 de nevoia unor rela\xc8\x9bii interna\xc8\x9bionale ameliorate \xc8\x99i se baza pe siguran\xc8\x9ba controlului asupra prizonierilor "lag\xc4\x83rului comunist". \xc3\x8en acest sens, dup\xc4\x83 1964, represiunea comunist\xc4\x83 \xc3\xaempotriva opozan\xc8\x9bilor regimului s-a adaptat la noile realit\xc4\x83\xc8\x9bi, utiliz\xc3\xa2nd instrumente mai rafinate de reprimare a opozan\xc8\x9bilor: impunerea domiciliului obligatoriu, supravegherea fo\xc8\x99tilor de\xc8\x9binu\xc8\x9bi politici, utilizarea spitalelor de psihiatrie ca locuri de recluziune, arestarea \xc8\x99i anchetarea sub pretextul unor delicte de drept comun etc.\n_START_SECTION_\nAsocia\xc8\x9bii\n_START_PARAGRAPH_\nLa 2 ianuarie 1990 a fost \xc3\xaenfiin\xc8\x9bat\xc4\x83 Asocia\xc8\x9bia Fo\xc8\x99tilor De\xc8\x9binu\xc8\x9bi Politici din Rom\xc3\xa2nia, din ini\xc8\x9biativa lui Constantin Ticu Dumitrescu, care i-a fost pre\xc8\x99edinte p\xc3\xa2n\xc4\x83 \xc3\xaen 1998.\n_START_SECTION_\nIn memoriam\n_START_PARAGRAPH_\nPrin Legea 247 din 5 decembrie 2011, ziua de 9 martie a fost declarat\xc4\x83 Ziua Detinu\xc8\x9bilor Politici Anticomuni\xc8\x99ti din Perioada 1944-1989.\n_START_SECTION_\nUn alt fel de defini\xc8\x9bie\n_START_PARAGRAPH_\nDr. Octavian Vulpe, fost de\xc8\x9binut politic, a publicat cartea Puterea de a \xc3\xaenvinge, \xc3\xaen care d\xc4\x83 o \xe2\x80\x9edefini\xc8\x9bie\xe2\x80\x9d personal\xc4\x83 de\xc8\x9binutului politic \xc3\xaen comunism: \xe2\x80\x9e\xc2\xabDe\xc8\x9binut politic\xc2\xbb este cel mai paradoxal titlu de noble\xc8\x9be din istoria umanit\xc4\x83\xc8\x9bii, din urm\xc4\x83toarele motive: titlul nu putea fi ob\xc8\x9binut cu bani; pentru a-l avea, \xc3\xaencerc\xc4\x83rile erau at\xc3\xa2t de grele, \xc3\xaenc\xc3\xa2t costau deseori via\xc8\x9ba; cei care l-au avut nu l-au dorit \xc8\x99i nu l-au cerut; cei care l-au acordat nu \xc8\x99i-au dat seama c\xc4\x83 \xc3\xaennobileaz\xc4\x83\xe2\x80\x9d.'